Diari Oficial de la Generalitat Valenciana


Sumari del DOGV 6410, del 02-12-2010 (2010/13876)

RESOLUCIÓ de 30 de juliol de 2009, de la Direcció Territorial de Castelló de la Conselleria de Medi Ambient, Agua, Urbanisme i Habitatge, per la qual s'atorga a l'empresa Ravi Iniciativas Medioambientales, SL, l'autorització ambiental integrada per a la instal·lació d'un abocador de residus inerts al terme municipal de Vilafamés.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6410

Data del DOGV
:   02-12-2010

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2010/13534


Data del document
:   30-07-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Resolució

Descriptors 

:   * empresa privada

RESOLUCIÓ de 30 de juliol de 2009, de la Direcció Territorial de Castelló de la Conselleria de Medi Ambient, Agua, Urbanisme i Habitatge, per la qual s'atorga a l'empresa Ravi Iniciativas Medioambientales, SL, l'autorització ambiental integrada per a la instal·lació d'un abocador de residus inerts al terme municipal de Vilafamés. [2010/13272]  
Vistos els documents que consten en l'expedient 14/08/AAI/CS, instruït a instàncies de l'empresa Ravi Iniciativas Medioambientales, SL, a fi d'obtenir l'autorització ambiental integrada per a la instal·lació d'un abocador de residus inerts, s'emet aquesta resolució de conformitat amb els següents  
Antecedents de fet  
Primer. Amb data 13 de octubre de 2008, Daniel Ramos Alfonso, en nom i representació de la mercantil Ravi Iniciativas Medioambientales, SL, amb CIF Y08883202 i domicili a Borriol, carretera de Castelló-Morella, km 12,5, va presentar als Serveis Territorials de la Conselleria de Medi Ambient, Aigua, Urbanisme i Habitatge de l'avinguda del Mar, núm. 16, de Castelló, una sol·licitud d'autorització ambiental integrada per a un abocador de residus inerts a la partida del Pla de Fenosa, parcel·les 218, 219, 220, 221, 222, 223, 224, 239, 241, 242, 244, 245, 247, 248 i 249 del polígon 1 de Vilafamés, segons es detalla en l'annex II de la Llei 2/2006, de 5 de maig, de prevenció de la contaminació i qualitat ambiental (d'ara endavant LPCQA).  
S'hi adjunta el certificat de compatibilitat urbanística de l'Ajuntament de Vilafamés, de conformitat amb el que estableixen l'article 26 de la LPCQA i l'article 25 del Decret 127/2006, de 15 de setembre, del Consell de la Generalitat valenciana, que desplega la llei esmentada.  
Segon. En data 20 de novembre de 2008 l'empresa va aportar la documentació requerida per aquesta Conselleria a fi d'iniciar la tramitació de l'expedient.  
Tercer. Una vegada admesa a tràmit la sol·licitud, la Conselleria va remetre l'expedient a totes aquelles administracions públiques i òrgans de la Generalitat que han d'intervenir en la resolució de l'autorització ambiental integrada, a fi que emeten un informe sobre la suficiència de la documentació que acompanya la sol·licitud en el termini de 20 dies. Els informes corresponents es detallen en aquesta resolució, d'acord amb el que estableixen l'article 27 de la LPCQA i l'article 26 del Decret 127/2006, de 15 de setembre, del Consell de la Generalitat valenciana, que desplega aquesta llei.  
Quart. Amb data 2 d'abril de 2009 es va sotmetre a informació pública l'expedient de referència, durant un període de 30 dies hàbils, d'acord amb el que estableix l'article 28 de la Llei 2/2006, de 5 de maig, de prevenció de la contaminació i qualitat ambiental, i es va publicar l'anunci corresponent en el Diari Oficial de la Comunitat Valenciana (núm. 5987).  
Durant el període d'informació pública no es van presentar al·legacions al projecte, ni en aquesta Conselleria ni a l'Ajuntament de Vilafamés, i així consta en l'expedient els certificats corresponents de la informació pública.  
Cinqué. Una vegada transcorregut el termini d'informació pública, es va sol·licitar l'informe, previst en els articles 29 a 34 de la LPCQA i en els articles 28 a 34 del Decret, a les diferents administracions públiques i òrgans de la Generalitat consultats anteriorment perquè es pronunciaren sobre l'adequació del projecte a tots aquells aspectes que siguen de la seua competència.  
Sisé. Amb data 28 de juliol es va fer el tràmit d'audiència a l'interessat, del qual consta un escrit en l'expedient on declara que «no s'observa cap inconvenient perquè passe per la Comissió d'Anàlisi Ambiental Integrada corresponent, i s'estimen correctes tots els condicionants establits en la proposta de resolució esmentada» i sol·licita que «prosseguisca la tramitació d'autorització ambiental integrada i l'expedient de referència siga sotmés a la corresponent Comissió Provincial d'Anàlisi Ambiental Integrada».  
Seté. Amb data 29 de juliol de 2009, la Comissió Territorial de Castelló d'Anàlisi Ambiental Integrada va celebrar una sessió ordinària i va aprovar la proposta de resolució de l'expedient 14/08/AAI/CS de sol·licitud d'autorització ambiental integrada, promoguda per Ravi Iniciativas Medioambientales, SL.  
Fonaments de dret  
Primer. L'objecte d'aquest informe és concedir la resolució d'autorització ambiental integrada a la mercantil Ravi Iniciativas Medioambientales, SL, per a la instal·lació d'un abocador de residus inerts, d'acord amb el que estableixen l'article 37 de la LPCQA i l'article 36 del decret que la desplega.  
Es pretén instal·lar un abocador de residus inerts, entenent com a tals aquells residus procedents d'obres de construcció i derrocaments, i no s'admeten a la instal·lació residus fermentables ni biodegradables, de tipus paper/cartó, metall, plàstic, fusta ni embalatges.  
La instal·lació està ubicada al terme municipal de Vilafamés, província de Castelló, a la partida del Pla de Fenosa, polígon 1, parcel·les 218, 219, 220, 221, 222, 223, 224, 239, 241, 242, 244, 245, 247, 248 i 249 d'aquest terme municipal.   
L'abocador disposa de dues cel·les en forma de vas, com a conseqüència d'una activitat extractiva anterior, i està prevista l'explotació en dues fases successives. Les parets i el fons d'ambdós vasos s'impermeabilitzaran per a evitar vessaments de lixiviats. Així mateix, s'ha disposat una cuneta perimetral que arreplega les aigües de pluja i n'evita el contacte amb els residus. La instal·lació es dotarà d'una xarxa de recollida i control de lixiviats mitjançant un pou de lixiviats.  
Una vegada finalitzada l'activitat d'abocador, se segellarà i es farà el manteniment postclausura, tal com estableix el Reial decret 1481/2001 d'abocadors.  
La capacitat bruta de l'abocador és de 157.701,36 m³, considerant el volum que ocuparan els residus, el seu cobriment i la capa final de segellament.  
La instal·lació té llicència municipal condicionada, de data 7 d'agost de 2008, i llicència d'obertura, de data 20 de novembre de 2008, concedides per l'Ajuntament de Vilafamés.  
La instal·lació està autoritzada d'acord amb el que recull la Llei 10/98, de 21 d'abril, de residus de la Comunitat Valenciana, mitjançant una resolució de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge de data 3 d'octubre de 2008.  
Així mateix, mitjançant una resolució de la Direcció General per al Canvi Climàtic, de data 21 de novembre de 2008, s'inscriu la instal·lació de referència en el Registre General de Gestors Autoritzats de Residus No Perillosos de la Comunitat Valenciana amb el número de registre 082/E/RNP/CV.  
Segon. Consten en l'expedient els informes següents:  
A) El certificat de compatibilitat urbanística de l'Ajuntament de Vilafamés, de data 26 de juliol de 2007, que indica que l'activitat d'abocador de residus sòlids inerts a la partida del Pla de Fenosa, parcel·les 218 a 224, 239 a 242, 244, 245 i 247 a 249, del polígon 1, seria compatible amb el planejament urbanístic en vigor.  
B) En compliment del que estableixen els articles 27 de la LPCQA i 26 del decret que la desplega, consten en l'expedient els informes de suficiència següents:   
1) En data 2 de gener de 2009 va tenir entrada al Registre de la Direcció Territorial de la Conselleria de Medi Ambient, Aigua, Urbanisme i Habitatge de Castelló un informe de l'Ajuntament de Vilafamés en què considera idònia i suficient la documentació presentada en els aspectes que són de la seua competència.  
2) La Unitat d'Impacte Ambiental d'aquesta Direcció Territorial, en data 24 de novembre de 2008, una vegada revisada la documentació presentada, la considera suficient, i com que l'activitat compleix els condicionants de l'estimació d'impacte ambiental, considera que està formalitzada la tramitació des del punt de vista de l'avaluació ambiental del projecte.  
3) L'1 de desembre de 2008 la Direcció General de l'Aigua va emetre el seu informe definitiu, en què considera suficient la documentació aportada.  
4) Des del Servei de Protecció de l'Ambient Atmosfèric de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, en data 18 de desembre de 2008, es va emetre un informe en què valorava com a insuficient la documentació aportada.   
Una vegada esmenada la insuficiència pel titular el 23 de gener de 2009, es va emetre un informe des del Servei de Protecció de l'Ambient Atmosfèric en què valorava la documentació suficient i adequada des del punt de vista de la contaminació acústica el 6 de febrer de 2009.  
5) Consultada la Direcció General de Territori i Paisatge sobre la suficiència de la documentació aportada, aquest Servei va emetre un informe el 27 de febrer de 2009 en què valora la documentació insuficient per l'absència d'un estudi d'integració paisatgística en compliment del que estableix la Llei 4/2004, de 30 de juny, d'ordenació del territori i protecció del paisatge, i del Decret 120/2006, d'11 d'agost, del Consell, pel qual s'aprova el Reglament de paisatge de la Comunitat Valenciana.  
En data 7 d'abril de 2009 el titular va aportar un escrit mitjançant el qual justifica que no és necessari un estudi d'integració paisatgística.  
Vista la nova documentació aportada pel titular el 22 d'abril de 2009, la Direcció General de Territori i Paisatge va emetre un informe en què considera que, pels motius següents:  
- La tramitació de l'autorització ambiental integrada de l'abocador de residus inerts s'està duent a terme per a actualitzar la instal·lació als terminis que estableix la Llei 2/2006, de 5 de maig, de prevenció de la contaminació i qualitat ambiental. Aquesta autorització no implica cap modificació de la instal·lació.  
- La instal·lació disposa de l'estimació d'impacte ambiental favorable, concedida en data 30 de maig de 2006.  
- La instal·lació disposa de la declaració d'interés comunitari favorable, concedida en data 4 de setembre de 2006.  
- La instal·lació disposa de llicència d'activitat, concedida en data 7 d'agost de 2008.  
I tenint en compte que l'estudi d'integració paisatgística està vinculat tant al procediment de declaració d'interés comunitari com a la declaració d'impacte ambiental, i la instal·lació té les dues concedides, no és procedent tramitar l'estudi d'integració paisatgística.  
C) Informes preceptius  
Una vegada transcorregut el termini d'informació pública, es va sol·licitar un nou informe a les diferents administracions públiques i òrgans de la Generalitat consultats anteriorment perquè es pronunciaren sobre l'adequació del projecte a tots aquells aspectes que foren de la seua competència.  
1) En data 1 de juliol de 2009 l'Ajuntament de Vilafamés va emetre un informe favorable en què valorava com a suficients les mesures correctores descrites perquè l'activitat no repercutisca sobre el medi ambient, i considera justificades adequadament les normatives vigents en matèria de seguretat en cas d'incendi, seguretat i sanitaris. Es condiciona, en general, l'exercici de l'activitat a les prescripcions que estableix la Llei 2/2006, de 5 de maig, de la Generalitat valenciana, de prevenció i qualitat ambiental.  
2) Des de la Unitat d'Impacte Ambiental, en data 24 de novembre de 2008 es va emetre un informe en els termes següents:  
«D'acord amb els annexos I i II del Decret 162/1990, de 15 d'octubre, del Consell de la Generalitat valenciana, pel qual s'aprova el reglament per a l'execució de la Llei 2/1989, de 3 de març, d'impacte ambiental, i el Decret 32/2006, de 10 de març, del Consell de la Generalitat, pel qual es modifica el Decret 162/1990, l'activitat està subjecta a estimació d'impacte ambiental.  
El projecte d'abocador inert situat a les parcel·les 218, 219, 220, 221, 222, 223, 224, 239, 240, 241, 242, 244, 245, 247, 248 i 249, del polígon 1 de la partida del Pla de Fenosa del terme municipal de Vilafamés, promogut per la mercantil Planta de Áridos Mateu, SL, disposa de l'estimació d'impacte ambiental dictada pel director territorial de Territori i Habitatge de Castelló en data 30 de maig de 2006.  
Aquesta estimació d'impacte ambiental considera favorable el desenvolupament del projecte d'abocador de residus inerts, sempre que aquest es duga a terme amb les previsions de l'estudi d'impacte ambiental i els condicionants que s'estableixen a continuació:  
A) Com que es tracta d'una operació d'eliminació de residus, està sotmés al règim d'autorització per l'òrgan competent en matèria ambiental de la comunitat autònoma, d'acord amb l'article 13 de la Llei 10/1998, de 21 d'abril, de residus, i l'article 50 de la Llei 10/2000, de residus de la Comunitat Valenciana. En el projecte constructiu que es presente per a l'autorització s'han de detallar o esmenar els aspectes següents:  
- S'ha de concretar el disseny i les característiques de la xarxa de recollida de lixiviats, i es recomana la disposició d'una capa de graves en tot el fons del vas. S'han d'adequar les basses de lixiviats mitjançant un revestiment de formigó o mitjançant una làmina de PEAD d'1,5 mm de gruix. S'ha de substituir la canonada de fibrociment de 400 mm per un tub de formigó ranurat o de PVC.  
- S'ha d'elaborar un reglament d'explotació per a la gestió de l'abocador on s'especifiquen les tasques de control de l'admissió dels residus i la seua disposició en el vas.  
- Per a l'inici de la segona fase d'explotació s'ha de modificar la ubicació de la zona de recepció i control, de manera que els vehicles no puguen tenir accés directe a la zona d'abocament.  
- El plànol topogràfic del segon vas no es correspon amb la realitat física de l'emplaçament, per la qual cosa s'ha de modificar.  
- S'ha d'incloure com a piezòmetre de control de les aigües subterrànies el sondeig existent a la zona de recepció i recollida de l'abocador, a fi d'executar el pla de vigilància i control que estableix el Reial decret 1481/2001.  
- Es recomana augmentar el gruix de la capa de terra vegetal en la restauració i disminuir el de la capa de drenatge.  
Revisada la documentació presentada en el tràmit de l'autorització ambiental integrada, de data 21 de novembre de 2008, es considera que resulta suficient i que l'activitat compleix els condicionants de l'estimació d'impacte ambiental, per la qual cosa es considera que està formalitzada la tramitació des del punt de vista de l'avaluació ambiental del projecte.»  
3) Des del Servei de Qualitat d'Aigües de la Direcció General per al Canvi Climàtic, en data 1 de desembre de 2008 es va emetre un informe favorable amb els condicionants següents:  
«- Han de tenir l'autorització d'abocament, concedida per la Confederació Hidrogràfica del Xúquer, tant per a les basses de lixiviats com per als lavabos de la caseta oficina.  
- Segons el projecte, l'aigua de consum humà s'abasteix mitjançant contenidors mòbils, per la qual cosa han de complir el que regula el Decret 58/2006, pel qual es desplega, a l'àmbit de la Comunitat Valenciana, el Reial Decret 140/2003, de 7 de febrer, pel qual s'estableixen els criteris sanitaris de la qualitat de l'aigua de consum humà. L'annex del decret esmentat estableix, entre altres, les actuacions per a la vigilància sanitària del subministrament d'aigua de consum humà mitjançant contenidors mòbils, i també l'autocontrol dels gestors, que han d'assegurar en tot moment la presència de desinfectant residual en l'aigua distribuïda.»  
4) El Servei de Protecció de l'Ambient Atmosfèric de l'Àrea de Qualitat Ambiental va emetre, en data 6 de febrer de 2009, l'informe favorable següent condicionat des del punt de vista de la contaminació acústica:  
L'activitat no transmet nivells sonors de recepció, en funció de l'ús dominant de la zona, superiors als indicats en l'annex II de la Llei 7/2002, de 3 de desembre, de la Comunitat Valenciana, de protecció contra la contaminació acústica. En particular, per a les zones d'ús industrial, els nivells de recepció externs són: 70 dB(A) durant el dia i 60 dB(A) durant la nit. I per a les zones d'ús terciari, els nivells de recepció externs són: 65 dB(A) durant el dia i 55 dB(A) durant la nit.  
D'acord amb l'article 18 del Decret 266/2004, els titulars de les activitats subjectes a autorització ambiental integrada susceptibles de generar sorolls i vibracions han de dur a terme un control de les emissions acústiques i dels nivells de recepció a l'entorn, mitjançant la realització d'auditories acústiques a l'inici de l'exercici de l'activitat o posada en marxa i, almenys, cada cinc anys.  
L'auditoria acústica ha de ser realitzada per una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
5) La Confederació Hidrogràfica del Xúquer va emetre en data 19 de desembre de 2008 un informe mitjançant el qual comunicava que «[...] no és procedent emetre un informe preceptiu i vinculant, ja que no estan inclosos en l'annex I de la Llei 16/2002, de prevenció i control integrats de la contaminació, en aplicació del dictamen de l'advocat de l'Estat de 23-11-07 [...]», i recull el condicionant següent:  
«El titular de l'abocament ha de sol·licitar l'autorització d'abocament preceptiva en aquesta Confederació Hidrogràfica.»  
6) Des del Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, respecte a la situació del sòl, es va emetre, en data 27 de maig de 2009, un informe favorable condicionat:  
[...] es considera que la instal·lació destinada a l'eliminació de residus inerts ubicada a la partida del Pla de Fenosa del terme municipal de Vilafamés (Castelló) i pertanyent a la mercantil Ravi Iniciativas Medioambientales, SL, compleix el que preceptua el Reial decret 1481/2001, de 27 de desembre, pel qual es regula l'eliminació de residus mitjançant el depòsit en abocador, per la qual cosa s'emet un informe favorable sobre l'ampliació amb els condicionants següents:  
Primer. Únicament són admissibles en aquesta instal·lació els tipus de residus següents:  
010408 Residus de grava i roques triturades diferents dels esmentats en el codi 010407.  
010409 Residus d'arena i argiles  
010410 Residus de pols i arena diferents dels esmentats en el codi 010407  
010413 Residus del tallament i la serrada de pedra diferents dels esmentats en el codi 010407.  
100201 Residus del tractament d'escòries  
100202 Escòries no tractades  
100903 Escòries de forn  
100906 Mascles i motles de fosa sense colada diferents dels especificats en el codi 100905  
101003 Escòries de forn  
101006 Mascles i motles de fosa sense colada diferents dels especificats en el codi 101005  
101103 Residus de materials de fibra de vidre  
101105 Partícules i pols  
101110 Residus de la preparació de mescles abans del procés de cocció diferents dels especificats en el codi 101109  
101112 Residus de vidre diferents dels especificats en el codi 101111  
101114 Llots procedents del poliment i esmerilament del vidre diferents dels especificats en el codi 101113  
101201 Residus de la preparació de mescles abans del procés de cocció  
101203 Partícules i pols  
101208 Residus de ceràmica, rajoles, teules i materials de construcció (després del procés de cocció)  
101212 Residus de vidriat diferents dels especificats en el codi 101211  
101301 Residus de la preparació de mescles abans del procés de cocció   
101306 Partícules i pols (excepte els codis 101312 i 101313)  
101310 Residus de la fabricació de fibrociment diferents dels especificats en el codi 101309  
101311 Residus de materials compostos a base de ciment diferents dels especificats en els codis 101309 i 101310  
101314 Residus de formigó i llots de formigó  
120117 Residus de granallatge o adollament diferents dels especificats en el codi 120116  
160120 Vidre  
161106 Revestiments i refractaris, procedents de processos no metal·lúrgics, diferents dels especificats en el codi 16 11 05  
170101 Formigó.  
170102 Rajoles.  
170103 Teules i materials ceràmics.  
170107 Mescles de formigó, rajoles, teules i materials ceràmics diferents de les especificades en el codi 170106.  
170202 Vidre  
170302 Mescles bituminoses diferents de les especificades en el codi 170301.  
170504 Terra i pedres diferents de les especificades en el codi 170503.  
170508 Balast de vies fèrries diferent de l'especificat en el codi 170507.  
170604 Materials d'aïllament diferents dels especificats en els codis 170601 i 170603  
191209 Minerals (per exemple, arena, pedres)  
200202 Terra i pedres (de parcs i jardins)  
Segon. Procediment d'admissió de residus  
1. El procediment d'admissió de residus a l'abocador ha de complir el que disposen els articles 6, 12 i l'annex 2 del Reial decret 1481/2001, de 27 de desembre, pel qual es regula l'eliminació de residus mitjançant el depòsit en abocador, d'acord amb el següent:  
1.1. Abans de depositar-los a l'abocador, s'ha de fer una classificació i separació prèvies d'aquelles fraccions no inertes de residus, les quals s'han d'entregar a gestors autoritzats de residus externs a la instal·lació.  
1.2. L'eliminació de residus s'ha de limitar a aquells residus o fraccions residuals no susceptibles de valorització d'acord amb les millors tècniques disponibles, de conformitat amb l'article 18 de la Llei 10/2000, de 12 de desembre, de residus de la Comunitat Valenciana.  
1.3. La caracterització de residus per a l'admissió s'ha de fer d'acord amb el punt 2.1 de l'annex de la Decisió del Consell 2003/33/CE, en el qual s'estableixen els criteris d'admissió de residus inerts als abocadors.  
Tercer. Condicions de funcionament de l'activitat  
1. S'ha de fer el sanejament i la impermeabilització progressiva de les parets del vas d'abocament a mesura que augmente la cota de residus abocats, mitjançant la disposició d'una capa mineral amb unes condicions de permeabilitat h = 1,0 × 10-7 m/s en un gruix = 0,5 m, amb estabilitat suficient per a evitar lliscaments i assentaments.  
2. Les operacions d'abocament s'han de fer en capes progressives des de l'interior del vas, amb la compactació posterior, de tal manera que es garantisca l'estabilitat de la massa de residus i estructures associades, en particular per a evitar els lliscaments i les solsides.  
3. S'ha de fer el manteniment i control periòdic de la xarxa de desviació d'aigües superficials, de la xarxa de recollida de lixiviats i del pou de lixiviats, a fi d'assegurar-ne l'operativitat, el funcionament correcte i l'accessibilitat per al mostratge en tot moment.  
4. A l'entrada de la instal·lació s'ha d'afixar un cartell en el qual ha de constar la classificació de l'abocador, el número d'inscripció en el Registre General de Gestors Autoritzats de la Comunitat Valenciana, i també la identificació del titular.  
5. Els procediments de control i vigilància s'han de fer d'acord amb el que s'especifica en l'annex III del Reial decret 1481/2001, de 27 de desembre, pel qual es regula l'eliminació de residus mitjançant depòsit en abocador. Amb aquest fi, s'ha de fer un seguiment de dades meteorològiques, dades d'emissió, control d'aigües i lixiviats, protecció de les aigües subterrànies i topografia de la zona: dades sobre el vas d'abocament.  
5.1. Pel que fa als lixiviats produïts, s'ha de fer un seguiment trimestral del volum produït. Semestralment s'han d'arreplegar mostres de lixiviats per a la determinació dels paràmetres següents:  
- pH   
- Conductivitat elèctrica   
- Sòlids en suspensió  
- As, Ba, B, Cd, Cr, Cu, Hg, Mo, Ni, Pb, Sb, Se, Zn  
- Clorurs, fluorurs i sulfats  
- Índex de fenols  
- Carboni orgànic total (COT)  
- Oli mineral (C10 a C40) / petroli-hidrocarburs  
- Demanda biològica d'oxigen (DBO5)  
- Demanda química d'oxigen (DQO)  
5.2. Pel que fa al control de les aigües subterrànies, s'ha de controlar trimestralment el nivell de les aigües subterrànies i el pH i la conductivitat elèctrica. Així mateix, semestralment s'han de controlar els paràmetres següents:  
- Clorurs, fluorurs i sulfats  
- As, Ba, B, Cd, Cr, Cu, Hg, Mo, Ni, Pb, Sb, Se, Zn  
- Demanda química d'oxigen (DQO)  
- Índex de fenols  
- Oli mineral (C10 a C40) / petroli-hidrocarburs  
5.3. Control d'aigües superficials: s'han d'obtenir mostres semestrals al riu Palància aigües amunt i aigües avall de l'abocador, de les quals s'han de determinar els mateixos paràmetres que en lixiviats.  
5.4. Control topogràfic: s'ha de fer un alçament topogràfic anual a fi d'obtenir les dades d'estructura i composició de l'abocador relatives a la superfície i al volum ocupat pels residus, la densitat aparent, els mètodes de depòsit, el temps i la durada del depòsit, el càlcul de la capacitat i la vida útil restant i el comportament de l'assentament del nivell del vas d'abocament. Aquest alçament ha d'incloure la planta i el perfil de l'abocador, i ha d'incloure la referència al fons del vas, a l'any anterior d'activitat i a les cotes màximes d'abocament.  
6. Quan la vida útil restant de l'abocador siga inferior a sis mesos, s'haurà de comunicar a aquesta Direcció General. D'acord amb l'article 14 del Reial decret 1481/2001, les operacions de clausura s'han d'iniciar quan la cota assolida pels residus abocats i compactats siga la suficient per a fer el segellament previst en el projecte constructiu i el pla de condicionament.  
7. Pel que fa al manteniment posterior a la clausura, s'ha de fer d'acord amb el que disposa l'annex III del Reial decret 1481/2001. Finalitzades les operacions de clausura, i després de la visita corresponent de les instal·lacions, aquesta Direcció General emetrà una resolució en què s'establiran els condicionants relatius al manteniment postclausura.  
Quart. S'ha de portar un registre documental, en el qual s'ha de fer constar la tipologia i les quantitats de residus eliminats, indicant-ne l'origen, la codificació d'acord amb la Llista europea de residus, el resultat del procediment d'admissió, la data d'entrega, el productor o el recollidor dels residus urbans gestionats. Aquesta documentació ha d'estar a disposició de les administracions públiques competents que així ho requerisquen.  
Cinqué. Així mateix, s'ha de presentar una memòria anual de l'activitat, abans de l'1 de març de l'any següent al de seu desenvolupament, que ha d'incloure en tot cas:  
- El resum del registre documental de residus eliminats a la instal·lació.  
- El resultat del programa de control i vigilància ambiental.  
7) Des del Servei de Residus Industrials de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, s'emet l'informe condicionat següent:  
1. "D'acord amb la documentació aportada per l'interessat, la instal·lació objecte d'AAI és un abocador de residus inerts, per la qual cosa des del Servei de Residus Industrials no s'emet cap pronunciament respecte a les operacions de gestió de residus indicades, ja que no són de la seua competència.  
2. Segons s'indica, s'ha de fer un "manteniment preventiu de la maquinària present a l'abocador", establint un programa de manteniment amb unes fitxes tècniques de totes les operacions de manteniment que s'han de fer, "incloent-hi intervals de greixatge i canvis d'oli".   
En tot cas, si es fan operacions de manteniment i reparació d'instal·lacions fixes, de maquinària o vehicles, en les quals es generen residus perillosos, sempre que aquestes operacions es facen a la mateixa instal·lació objecte del projecte, i amb independència que les operacions de manteniment esmentades es realitzen per personal propi o per empreses externes subcontractades a aquest efecte, el centre productor d'aquests residus és la instal·lació subjecta a AAI, el titular de la qual és l'empresa Ravi Iniciativas Medioambientales, SL.  
En les operacions de manteniment i reparació esmentades, poden generar-se residus perillosos, com ara olis de motor, lubricants i hidràulics, draps i absorbents contaminats, líquids de fre, anticongelants, bateries usades, dissolvents de neteja, etc. S'ha de considerar la producció d'aquests residus, o d'altres possibles, i especificar, si escau, una estimació de les quantitats anuals generades (kg/any), caracterització i codificació com a residu, i document d'acceptació emés pel gestor de destinació.  
3. En la documentació presentada, es detalla que en el procediment de recepció dels residus a l'abocador, "dins dels residus inerts, que normalment s'identifiquen com a residus de construcció i demolició (RCD), poden haver-hi residus perillosos, com ara pots de pintura, vernissos, etc., els quals han de ser separats". Així mateix, en el projecte bàsic d'AAI es consideren diferents zones per a l'emmagatzematge de residus prèviament classificats, com paper-cartó, plàstic, metalls, fusta, orgànics, i residus perillosos, com pots de pintures, vernissos, enduridors de formigó, etc.   
Respecte a aquesta qüestió es fan les consideracions següents:   
- En el punt segon de la resolució de la Direcció General per al Canvi Climàtic, de data 3 d'octubre de 2008, s'indiquen els residus inerts admissibles a l'abocador. Òbviament, entre els residus admissibles no figura cap residu perillós.   
- Segons l'article 7.d) del Reial Decret 105/2008, d'1 de febrer, pel qual es regula la producció i gestió dels residus de construcció i demolició, on s'estableixen les obligacions generals dels gestors de RCD, en el cas que no tinga autorització per a gestionar residus perillosos, s'haurà de disposar d'un procediment d'admissió de residus a la instal·lació que assegure que, prèviament al procés de tractament, s'han de detectar i separar, emmagatzemar adequadament i derivar a gestors autoritzats de residus perillosos aquells que tinguen aquest caràcter i puguen arribar a la instal·lació mesclats amb residus perillosos de construcció i demolició. Aquesta obligació s'entendrà sense perjudici de les responsabilitats en què puga incórrer el productor, el posseïdor i, si escau, el gestor precedent que haja enviat aquests residus a la instal·lació.  
- D'acord amb el que estableix l'article 11 del Reial decret 105/2008, d'1 de febrer, es prohibeix depositar a l'abocador residus de construcció i demolició que no hagen sigut sotmesos a cap operació de tractament previ, amb les excepcions previstes en el mateix article.  
- El capítol 19 (residus d'instal·lacions per al tractament de residus...) de l'Ordre MAM/304/2002, de 8 de febrer, per la qual es publiquen les operacions de valorització i eliminació i la Llista europea de residus inclou en el subcapítol 1912 els residus del tractament mecànic de residus (per exemple, classificació, trituració, compactació, pel·letització) no especificats en cap altra categoria.  
- Per tant, si bé no han d'arribar a la instal·lació residus perillosos, atés que els residus de construcció i demolició han d'haver sigut separats i classificats prèviament, i ja que la instal·lació en qüestió no té autorització per a gestionar residus perillosos, s'haurà d'aplicar el protocol d'admissió de residus que tinga la instal·lació, de manera que, prèviament al procés d'eliminació a l'abocador, es detecten, se separen i s'emmagatzemen adequadament els residus perillosos que puguen arribar a la instal·lació amb els RCD no perillosos, fet que no hauria d'arribar a produir-se.  
- Els RCD perillosos així detectats i separats s'han de classificar amb el codi LER que millor descriga la seua naturalesa i composició, i s'han de gestionar a través d'un gestor autoritzat amb el codi assignat. En el cas concret que ens ocupa, els residus d'envasos contaminats s'han de classificar i gestionar amb el codi LER 150110\*, i no és admissible el codi 191211\*.  
- Amb tot, aquesta circumstància no implica en cap cas que la instal·lació tinga l'autorització administrativa per a la gestió d'aquests residus perillosos, ni que aquella siga la seua productora (com a conseqüència del desenvolupament de la mateixa activitat productiva); en tot cas té la condició de posseïdor d'aquests residus. En conseqüència, la taula de residus generats en el procés propi de la instal·lació que siga objecte d'autorització no ha d'arreplegar aquest flux de residu.  
4. S'ha de presentar una nova taula resum completa que incloga les modificacions esmentades anteriorment, amb tots els residus generats, tant perillosos com no perillosos, la seua codificació corresponent d'acord amb l'Ordre MAM 304/2002 (codis LER), i la caracterització dels residus perillosos segons el Reial decret 952/1997, les quantitats anuals produïdes (kg/any), la procedència, el gestor de destinació i l'emmagatzematge de cadascun dels residus, tal com s'indica en el punt 10, de l'apartat B, dins de l'annex II del Decret 40/2004, de 5 de març, del Consell de la Generalitat valenciana, pel qual es desplega el règim de prevenció i control integrats de la contaminació a la Comunitat Valenciana.  
Consideracions  
1. Respecte al compliment de la normativa referent a sòls contaminats, el Servei de Residus Industrials no emet cap pronunciament, ja que no són de la seua competència.  
2. Si en l'exercici de l'activitat es generen residus perillosos, el titular haurà de presentar el pla de prevenció i reducció de residus, d'acord amb el que estableix la Llei 10/2000, de 12 de desembre, de residus de la Comunitat Valenciana (article 45 i disposició addicional 4a), incloent-hi les previsions relatives als objectius de reducció i valorització de residus, amb indicació de la quantificació, les mesures previstes per a aconseguir-los i el sistema d'avaluació i control de consecució dels objectius.  
3. Respecte a la producció de residus d'envasos, s'ha de tenir en compte que la normativa vigent en matèria d'envasos i residus d'envasos, i en concret el que estableixen la Llei 11/1997 i el Reial decret 782/1998, de 30 d'abril, pel qual s'aprova el Reglament per al desplegament i l'execució d'aquesta llei, no queden derogats per la Llei 16/2002, per la qual cosa la concessió de l'autorització ambiental integrada no eximeix del compliment dels requisits establits en la legislació vigent en matèria d'envasos i residus d'envasos.  
4. Una vegada esmenades les deficiències indicades en aquest informe, si en el centre objecte de tramitació d'AAI es generen residus perillosos, s'haurà d'inscriure en el Registre de Productors de Residus Perillosos de la Comunitat Valenciana, d'acord amb la legislació sectorial vigent en matèria de residus.  
8) Per la seua banda, des del Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge, en data 20 de juliol de 2009 es va emetre un informe favorable amb els condicionants següents, respecte a la contaminació atmosfèrica:  
«- S'ha de disposar d'un sistema de control i seguiment del funcionament correcte de les mesures correctores, consistent en un pla de mesurament, d'acord amb els límits d'emissió (apartat 3 de la disposició addicional primera del Decret 127/2006) i la freqüència dels mesuraments que s'indiquen a continuació. El control de les emissions difuses l'ha de fer una entitat col·laboradora en matèria de qualitat ambiental al perímetre de la instal·lació, amb caràcter anual:  
- Partícules totals en suspensió, PST:  
150 µg/m³ (mitjana aritmètica dels valors registrats durant el període de mostratge).  
300 µg/m³ (màxim de tots els valors mitjans diaris registrats durant el període de mostratge).  
- Partícules sedimentables, PSD (concentració mitjana en 24 hores): 300 mg/ m².  
Pel que fa al període de mostratge necessari per a fer els mesuraments, anualment s'han de fer les preses de mostres següents:  
- Partícules totals en suspensió: el període de mostratge ha de comprendre 4 dies laborables consecutius durant 3 setmanes consecutives (12 mostres).  
- Partícules sedimentables: el període de mostratge ha de ser d'un any (12 mostres anuals).  
El mostratge s'ha de fer en les condicions habituals de funcionament de l'activitat.   
En el cas que hi haja condicions meteorològiques extraordinàries (precipitacions, intrusions saharianes, etc.) que puguen condicionar la presència, dispersió o deposició de les partícules, s'ha d'incrementar tants dies laborables com persistisquen les condicions meteorològiques esmentades.  
A fi de garantir l'adequació de les condicions meteorològiques durant el mostratge, s'ha d'aportar un registre en base horària de les variables següents: temperatura, humitat relativa, direcció i velocitat del vent i pluviometria.  
Els punts de mostratge han de ser almenys quatre. Els captadors s'han de situar al perímetre de la instal·lació, un a sobrevent, un altre a sotavent de la instal·lació i dos als laterals del perímetre.  
Els mostratges establits s'han de fer simultàniament.»  
9) El tècnic de control integrat de la contaminació de la Comissió Territorial d'Anàlisi Ambiental Integrada de Castelló va emetre un informe en què qualificava l'activitat:   
«Atenent les característiques intrínseques:  
Molesta índex baix 2  
Insalubre índex mitjà 3  
Nociva índex mitjà 3  
Perillosa índex baix 2»  
Tercer. D'acord amb l'article 20 de la LPCQA, les activitats que apareixen en els annexos I i II d'aquesta llei estan subjectes a autorització ambiental integrada.  
La instal·lació de referència està inclosa en l'epígraf 5.2 de l'annex II de la LPCQA, abocadors de residus no perillosos no inclosos en l'annex I, i sol·licita autorització ambiental integrada en compliment del que recull la disposició transitòria primera de la Llei 2/2006, de prevenció de la contaminació i de qualitat ambiental de la Comunitat Valenciana, per la qual cosa les instal·lacions existents en les quals s'exercisca alguna de les activitats compreses en l'annex II d'aquesta llei han de tenir l'autorització ambiental integrada en el termini de tres anys des de l'entrada en vigor d'aquesta llei.  
Quart. L'expedient s'ha tramitat d'acord amb el que preveuen els articles 25 i següents de la LPCQA, desplegada pel Decret 127/2006, de 15 de setembre, del Consell de la Generalitat valenciana.  
Cinqué. L'òrgan competent per a elaborar la proposta de resolució dels expedients objecte d'autorització ambiental integrada de l'annex II és la Comissió Territorial d'Anàlisi Ambiental Integrada, d'acord amb el que estableix l'article 15 de la Llei 2/2006.  
Sisé. L'òrgan competent per a atorgar l'autorització ambiental integrada, quan es tracte d'instal·lacions en què s'exercisquen activitats de l'annex II, és la Direcció Territorial de la Conselleria de Medi Ambient, Aigua, Urbanisme i Habitatge, d'acord amb l'article 24 de la LPCQA i el Decret 7/2007, de 28 de juny, del president de la Generalitat, pel qual s'assignen competències a la Presidència de la Generalitat i a les conselleries amb competències executives.  
Seté. Si entrem en el fons de l'assumpte, d'acord amb el que estableixen l'article 39 de la LPCQA i l'article 38 del Decret 127/2006, de 15 de setembre, del Consell de la Generalitat valenciana, que la desplega, els requisits que ha de complir la mercantil Ravi Iniciativas Medioambientales, SL, per a la concessió de l'autorització ambiental integrada són els següents:  
1.a) Els valors límit d'emissió.  
En aquest punt s'ha de complir el que ja s'ha indicat en l'informe emés pel Servei de Protecció de l'Ambient Atmosfèric de l'Àrea de Qualitat Ambiental de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, des del punt de vista de la contaminació acústica.  
Així mateix, s'han de complir els valors límits d'emissió enumerats des del Servei Territorial de Medi Ambient de la Direcció Territorial de Castelló de la Conselleria de Medi Ambient, Aigua, Urbanisme i Habitatge respecte a la contaminació atmosfèrica.  
1.b) Les condicions que garantisquen, si escau, la protecció del sòl i de les aigües subterrànies.  
S'ha de complir el que indica l'informe emés pel Servei de Residus Urbans de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge.  
1.c) Les prescripcions, procediments i mètodes relatius a la producció i gestió de residus, quan corresponga.  
Des de l'Àrea de Residus de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge s'han emés informes dels serveis de Residus Urbans i Industrials, ja ressenyats anteriorment.  
1.d) Els sistemes de tractament i control d'emissions, amb especificació del règim d'explotació i de la metodologia de mesurament, la freqüència, el procediment d'avaluació dels mesuraments i l'obligació de comunicar, amb la periodicitat que es determine, a l'òrgan que haja concedit l'autorització, les dades necessàries per a comprovar el compliment del contingut d'aquesta autorització.  
Des del Servei de Protecció de l'Ambient Atmosfèric, de l'Àrea de Qualitat Ambiental, de la Direcció General per al Canvi Climàtic de la Conselleria de Medi Ambient, Aigua, Urbanisme i Habitatge, des del punt de vista de la contaminació acústica s'ha emés un informe com consta en l'apartat d'informes preceptius d'aquesta resolució.  
Així mateix, consta en el mateix apartat l'informe de la Direcció Territorial de la Conselleria de Medi Ambient, en el qual s'especifica el pla de mesurament d'acord amb els valors límits d'emissió establits, pel que fa a la contaminació atmosfèrica.  
D'acord amb l'article 18 del Decret 266/2004, els titulars de les activitats subjectes a autorització ambiental integrada, susceptibles de generar sorolls i vibracions, han de dur a terme un control de les emissions acústiques i dels nivells de recepció a l'entorn, mitjançant la realització d'auditories acústiques, a l'inici de l'exercici de l'activitat o posada en marxa i, almenys, cada cinc anys.  
L'auditoria acústica l'ha de fer una entitat col·laboradora en matèria de qualitat ambiental per al camp de la contaminació acústica, d'acord amb el Decret 229/2004, de 15 d'octubre, del Consell de la Generalitat, pel qual s'estableixen les funcions de les entitats col·laboradores en matèria de qualitat ambiental i se'n crea i regula el registre.  
El titular ha de disposar del llibre de control, que ha d'estar constituït pels certificats dels resultats obtinguts de les auditories acústiques, que seran incorporats pel titular de l'activitat. El llibre de control, com també els informes complets dels resultats, han d'estar a la disposició de les administracions competents, d'acord amb l'article 19 del Decret 266/2004.  
1.e) L'establiment, si escau, de condicions i prescripcions per a minimitzar la contaminació transfronterera.  
No es diu res sobre aquest aspecte, ja que no afecta l'activitat objecte d'aquesta resolució de concessió d'autorització ambiental integrada.  
1.f) Les mesures relatives a les condicions d'explotació en situacions diferents de les normals que poden afectar el medi ambient, com ara fugues, fallades de funcionament, parades temporals o el tancament definitiu.  
No es diu res sobre aquest aspecte, ja que no afecta l'activitat objecte d'aquesta proposta de resolució de concessió d'autorització ambiental integrada.  
1.g) Les condicions resultants dels informes vinculants emesos en el procediment.  
En aquest apartat cal ajustar-se al que indiquen els informes de:  
- L'Ajuntament de Vilafamés.  
- La Confederació Hidrogràfica del Xúquer.  
- El Servei de Qualitat d'Aigües de la Direcció General per al Canvi Climàtic.  
1.h) La qualificació de l'activitat i també, si escau, les mesures correctores que cal imposar per a garantir l'eficàcia i el grau de seguretat dels sistemes correctors proposats, i els aspectes ambientals que establisca en el seu informe l'ajuntament on s'ubique la instal·lació en l'àmbit de les seues competències.  
El tècnic de control integrat de la contaminació de la Comissió Territorial d'Anàlisi Ambiental Integrada ha emés un informe en què qualifica l'activitat, el qual ja s'ha ressenyat més amunt.  
1.i) El termini perquè l'interessat presente els certificats a què es refereix l'article 68.2 del decret.  
En relació amb el certificat d'adequació del projecte i la seua ampliació, el titular ha de donar compte de l'adaptació i les ampliacions de l'activitat i de les instal·lacions al Servei Territorial de Medi Ambient a l'efecte del reconeixement corresponent, i ha de presentar prèviament un certificat, emés per un tècnic competent i visat, en el qual s'acredite que les instal·lacions i l'activitat s'ajusten al projecte presentat i autoritzat, amb els condicionants o les seues reformes posteriors també autoritzades, i que s'han efectuat tots els controls, els mesuraments, les anàlisis i les comprovacions, amb resultat satisfactori, que es determinen en el projecte, les seues reformes o en les normatives que li siguen aplicables, com també aquells altres certificats previstos en les disposicions que s'hi hagen integrat.  
D'acord amb el que estableix l'article 68.2.c) del Decret 127/2006, de 15 de setembre, del Consell, pel qual es desplega la Llei 2/2006, de 5 de maig, de la Generalitat, de prevenció de la contaminació i qualitat ambiental, l'autorització d'inici d'activitat queda condicionada a l'obtenció de l'informe i el certificat emés per una entitat col·laboradora en matèria de qualitat ambiental (ECMQA) degudament registrada en la lletra g) del registre d'aquestes entitats, tal com estableix el Decret 29/2007, de 9 de març, del Consell, pel qual es modifica el Decret 229/2004, de 15 d'octubre, del Consell, pel qual s'estableixen les entitats col·laboradores en matèria de qualitat ambiental.  
1.j) Qualsevol altra mesura que establisca la normativa sectorial aplicable.  
S'han d'aplicar totes les mesures necessàries perquè quede garantida la protecció del medi ambient i la salut de les persones davant qualsevol situació fora de la normalitat pel que fa al funcionament de les instal·lacions.  
En el cas que es produïsca algun vessament de matèries primeres o productes durant les operacions amb lubricants i residus tòxics i perillosos durant les operacions de manteniment, aquest s'ha d'arreplegar i gestionar externament mitjançant un gestor autoritzat.  
Així mateix, quan es determine el cessament d'alguna de les unitats, caldrà desmantellar les instal·lacions, d'acord amb la normativa vigent, de manera que el terreny quede en les mateixes condicions que abans d'iniciar l'activitat esmentada i no es produïsca cap dany sobre el sòl i el seu entorn.  
De la mateixa manera, cal dir que el marc normatiu regulador de la gestió de residus a la Comunitat Valenciana és la Llei 10/1998, de 21 d'abril, de residus, i la Llei 10/2000, de 12 de desembre, de residus de la Comunitat Valenciana.   
L'activitat i les seues instal·lacions s'han d'ajustar a les condicions indicades en el projecte tècnic en els aspectes que no fixa aquesta resolució.  
En el control inicial s'ha de comprovar que s'han aplicat totes les mesures que preveu el projecte i els condicionaments establits.  
L'autorització ambiental integrada s'ha de renovar, en l'aspecte ambiental, en el termini màxim de vuit anys, llevat que abans d'aquest termini es produïsquen modificacions substancials que obliguen a tramitar una nova autorització.  
La renovació s'ha de sol·licitar amb una antelació mínima de deu mesos abans del venciment del termini de vigència de l'autorització ambiental integrada.  
L'Administració deixarà sense efecte aquesta resolució en el moment que observe qualsevol incompliment de les condicions que s'hi imposen, amb audiència prèvia de l'interessat.  
El titular de les instal·lacions objecte d'aquesta resolució, a més de les obligacions que amb caràcter general estableix la Llei 2/2006, ha de:  
1. Complir les obligacions de control i subministrament d'informació que preveu la legislació sectorial aplicable i l'autorització ambiental integrada.  
2. Comunicar a la Direcció Territorial de Medi Ambient, Aigua, Urbanisme i Habitatge qualsevol modificació, substancial o no, que es propose fer a la instal·lació, la transmissió de la titularitat o qualsevol incident o accident que puga afectar el medi ambient.  
3. Prestar l'assistència i la col·laboració necessàries a aquells que s'encarreguen de les actuacions de vigilància, inspecció i control.  
En tot el que no especifica aquesta resolució, cal ajustar-se a totes i cadascuna de les condicions que estipula la normativa vigent en matèria de residus, abocaments, contaminació atmosfèrica i acústica, i impacte ambiental, com també qualsevol altra que puga dictar l'administració en l'exercici de l'activitat en matèria de protecció ambiental.  
Vuité. Vista la proposta de la Comissió Territorial d'Anàlisi Ambiental Integrada, reunida en la sessió ordinària de data 29 de juliol de 2009, s'adopta aquesta, resolució:  
Concedir a Ravi Iniciativas Medioambientales, SL l'autorització ambiental integrada per a la instal·lació d'un abocador de residus inerts, referent al Projecte bàsic per a l'obtenció de l'autorització ambiental integrada d'un abocador de residus inerts a la partida del Pla de Fenosa del terme municiapl de Vilafamés (Castelló), de setembre de 2008, subscrit per Valerio J. Ortega Rosillo, la qual queda inscrita en el Registre General d'Instal·lacions AAI de la Comunitat Valenciana amb el número 422/09/AAI/CV, condicionada al compliment dels requisits descrits anteriorment en les consideracions d'aquesta resolució.  
Contra aquesta resolució, que no posa fi a la via administrativa, es pot presentar un recurs d'alçada davant el director general per al Canvi Climàtic de la Conselleria Medi Ambient, Aigua, Urbanisme i Habitatge en el termini d'un mes des de l'endemà de la recepció d'aquesta notificació, d'acord amb el que disposen els articles 114 i 115 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 13 de gener.  
Castelló de la Plana, 30 de juliol de 2009.- El director territorial: Jorge Traver de Juan.